Udlændinge- og integrationsminister Mattias Tesfaye (S) har ikke i sinde at imødekomme de kritikere, som mener, regeringen bør indføre en midlertidig frit lejde-ordning for migranter uden lovligt ophold i Danmark, der er smittede med COVID-19 eller mistænkes for at være det. Det understreger ministeren i et interview.

Fagfolk har i Information forklaret, at der er brug for særlige karantænepladser til udsatte migranter uden lovligt ophold, der udviser symptomer på COVID-19 eller bliver testet positive for sygdommen. Den slags karantænepladser stilles til rådighed af myndighederne for andre socialt udsatte for at undgå smittespredning. Men problemet er, at illegale migranter typisk ikke vil opsøge myndighederne, fordi de frygter udvisning.

Efter Information beskrev problemstillingen, har Udlændinge- og Integrationsministeriet annonceret i en pressemeddelelse, at illegale migranter vil blive »tilbudt indkvartering i karantæne på Center Brovst i Nordjylland eller Center Gribskov i Nordsjælland«. Men i pressemeddelelsen gør Mattias Tesfaye det klart, at de »efter håndteringen af corona« skal »sendes hjem«.

Det har vakt kritik blandt både fagfolk og politikere som De Radikales Rasmus Helveg. Han mener, der på det nærmeste er tale om en »dobbeltgaranti for, at man skræmmer smittede væk i stedet for at få dem under ordnede vilkår.«

Ikke vende det blinde øje til

Men Mattias Tesfaye står fast. Han har »svært ved at se, at det kan være anderledes,« som han siger.

»Det danske samfund gør en god indsats her,« mener ministeren. Han påpeger, at alle i Danmark har mulighed for at blive testet og indlagt på sygehus, hvis det er nødvendigt.

»Hvis folk skal i karantæne og ikke selv har noget sted at bo, stiller vi også en seng, mad og sundhedstilbud til rådighed. Det synes jeg er godt,« siger han.

Men samtidig er det vigtigt for Mattias Tesfaye at understrege, at »vi lever i en retsstat«.

»Det betyder også, at hvis man ikke har lovligt ophold, så gælder det fortsat, at så skal vi ikke bare vende det blinde øje til. Myndighederne kan ikke bare se igennem fingre med, at der foregår ulovligheder.«

– Men anerkender du den problematik, som kilderne fremfører – at man risikerer, at folk med ulovligt ophold ikke tør henvende sig, fordi de samtidig står til retsforfølgelse og udvisning, hvis de søger hjælpen?

»Jeg har en forventning om, at hvis man er på et herberg og udviser symptomer på corona, så lader man sig selvfølgelig teste, fordi man er et medmenneske, som har en interesse i, at andre medmennesker ikke bliver smittede.«

På samme måde har ministeren en forventning om, at coronasmittede migranter også vil gå i karantæne under Udlændingemyndighedernes forsørgelse.

»Det eneste logiske er at tage imod den fremstrakte hånd, der er om at få indkvartering i asylsystemet,« siger han.

Vil undgå illegal underklasse

Mattias Tesfaye mener, at illegale migranter er et af dansk udlændingepolitiks største problemer.

»Vi skal gøre alt, hvad vi kan for at undgå, at der udvikler sig en illegal underklasse, og at vi enten direkte eller indirekte legitimerer, at den eksisterer«.

Netop derfor ønsker han ikke at »gå med til frit lejde-modeller, hvor vi vender blikket væk fra, at folk ikke er her lovligt.«

– Men hvordan sørger I lige nu for, at den her gruppe søger hjælp, når I samtidig understreger, at de bliver udvist, hvis de henvender sig?

»Jeg anerkender fuldstændig, at der er et dilemma her, hvor der er nogle langsigtede interesser i at undgå, at vi får en illegal underklasse, som vokser, og så er der nogle her og nu-opgaver, som handler om at forhindre coronasmitten i at brede sig. Jeg mener så, at vi har fundet den rette balance.«

»Det er at prioritere samfundets sundhed inden for rammerne af, at vi lever i en retsstat«, siger ministeren. »Vi skal passe meget på med at smide retsstatens principper over bord, bare fordi der er en akut situation nu. Også selv om vi er i nogle svære dilemmaer,« siger han.

– Så må man vel også anerkende, at man kan komme til at stå i en situation, hvor man risikerer, at mange tusinder mennesker ikke henvender sig og potentielt kan sprede smitte, og at det er en risiko, man er villig til at løbe?

»Jamen, sådan skal det jo ikke være. De anbefalinger, der bliver givet til alle danskere, er de samme, som der bliver givet til alle udlændinge. Men det er da rigtigt, at hvis folk ikke lever op til de anbefalinger, så er der en enorm risiko.«